Prof. MUDr. **Karol Virsík**, DrSc. (\* 25. august 1915, Malacky – † 21. december 2009, Bratislava) bol slovenský lekár ftizeológ a geriater a univerzitný pedagóg.

Životopis
---------

V tridsiatych rokoch vyštudoval Lekársku fakultu Univerzity Komenského. Od roku 1946 bol asistentom na I. internej klinike Lekárskej fakulty u profesora Dérera, v roku 1949 stal primárom a v roku 1950 aj zástupcom prednostu Kliniky tuberkulózy Lekárskej fakulty.

V roku 1952 bol poverený vybudovaním tuberkulózneho dispenzáru v priestoroch bývalého kaštieľa v Podunajských Biskupiciach - v súčasnosti celok pod názvom Národný ústav tuberkulózy a respiračných chorôb (NUTaRCH). Zlepšeniu starostlivosti o pacientov s pľúcnymi ochoreniami sa venoval viac ako 50 rokov. Do vysokého veku bol neustále aktívny a prispieval svojimi vedomosťami k rozvoju slovenskej pneumológie. Uverejnil viac ako 260 odborných prác v domácej a zahraničnej literatúre, je autorom alebo spoluautorom 21 knižných publikácií.

V Slovenskej lekárskej spoločnosti bol profesor Virsík v rokoch 1969 - 1973 prvým podpredsedom a členom predsedníctva, dlhoročným predsedom a členom výboru Slovenskej pneumologicko - ftizeologickej spoločnosti. Je čestným členom viacerých zahraničných odborných spoločností. Ako vedúca osobnosť v odbore tuberkulóza a respiračné choroby bol členom pléna Vedeckej rady ministerstva zdravotníctva, bol hlavným československým koordinátorom výskumných úloh v rámci Štátneho plánu technického rozvoja, za ktorých úspešné vyriešenie dostal spolu s kolektívnom spoluautorov v roku 1981 Cenu ministra zdravotníctva a v roku 1986 Cenu predsedu komisie pre vedecko - technický rozvoj.

Prezident Slovenskej republiky udelil Karolovi Virsíkovi štátne vyznamenanie Pribinov kríž I. triedy za mimoriadne významné zásluhy v oblasti medicíny. Bol menovaný čestným občanom Bratislavy.

Na poslednej rozlúčke 30. decembra v bratislavskom krematóriu ho odprevadila najbližšia rodina, priatelia, lekári z Podunajských Biskupíc, zdravotnícky personál, rehoľné sestry sv. Kríža a ďalšie významné osobnosti slovenskej medicíny.

Referencie
----------

1. 1 2  KRIŠTÚFEK CSC. prof. MUDr. Peter. *prof. MUDr. Karol Virsík, DrSc.* [online]. szu.sk, [cit. 2021-11-01]. Dostupné online.
2. 1 2 3 4  TASR. Životopisy laureátov štátnych vyznamenaní, ktoré odovzdal prezident Schuster. *SME* (Bratislava: Petit Press), 2003-01-01. Dostupné online [cit. 2021-11-01].
3. 1 2 3   Lekárovi svetového formátu Orava učarovala. *SME* (Bratislava: Petit Press), 2010-01-18. Dostupné online [cit. 2021-11-01].

Odporúčaná literatúra
---------------------

* Hegyi, Ladislav (2005), „Prof. MUDr. Karol Virsík, DrSc. - deväťdesiatročný", *Geriatria : odborný časopis slovenských a českých geriatrov* (Bratislava: Slovenská gerontologická a geriatrická spoločnosť SLS) 11 (3): 149, ISSN 1335-1850
* „Prof. MUDr. Karol Virsík, DrSc. sa dožíva 85 rokov", *Medicínsky monitor* (Bratislava: Bonus C.C.S.) (5): 46, 2000, ISSN 1335-0951
* Krištúfek, Peter (1995), „Profesor MUDr.Karol Virsík, DrSc. 80-ročný", *Studia pneumologica et phtiseologica* (Martin: Slovenská pneumologická a ftizeologická spoločnosť; Česká pneumologická a ftizeologická společnost ČLS JEP) 55: 325-327, ISSN 1213-810X

Externé odkazy
--------------

* Karol Virsík v databáze *Medvik.cz*

Autoritné údaje: * ISNI: 0000 0000 6764 5357
* LCCN: n2007182979
* NK ČR: nlk20000091074
* SNK: 176374
* VIAF: 24059577
* WorldCat: lccn-n2007182979